Covid-19-statistieke: Infeksies daal, herstelkoers styg‘n Gr.R-leerder in Kaapstad se temperatuur word nagegaan. (Foto: Brendan Magaar/ANA) Suid-Afrika se bevestigde Covid-19-gevalle het teen Dinsdagaand op 613 017 gestaan en 1 567 nuwe gevalle is aangemeld. Gauteng het in hierdie stadium steeds die meeste gevalle van die virus (33,8%) en altesaam 206 892 gevalle van die virus is in die provinsie bevestig. Volgens die Gautengse gesondheidsdepartement was 3 232 Covid-19-pasiënte teen Dinsdag in private en staatshospitale. Die provinsie het tans een operasionele veldhospitaal, die hospitaal by Nasrec, en sê die Gautengse provinsiale beheerraad het die plan om verdere veldhospitale op te rig, heroorweeg. Altesaam 149 nuwe sterftes is aangemeld: 35 in KwaZulu-Natal, 54 in Gauteng, 16 in Mpumalanga, 10 in die Noord-Kaap, 16 in die Oos-Kaap en 18 in die Wes-Kaap, het dr. Zweli Mkhize, minister van gesondheid, Dinsdagaand gesê. Tot dusver is 13 308 sterftes weens Covid-19 bevestig. Die land se herstelkoers staan nou op 84% en 520 381 mense het reeds van die virus herstel.